Niillas Aslaksen Somby

Niillas Aslaksen Somby (født 1948)  er norsk-samisk kulturarbeider og samepolitisk aktivist. Han har de siste tiårene arbeidet som skribent/forfatter, fotograf og journalist. 

 Biografi 
Niillas A. Somby var medlem av Samisk aksjonsgruppe. Han er først og fremst kjent som en av de syv samene som sultestreiket utenfor Stortinget i 1979 i forbindelse med Alta-konflikten og som deltaker i sprengningsforsøket i Alta i 1982.

 Hodeskalle-saken 
Siden 1980-tallet har Niillas A. Somby vært engasjert i arbeidet med å få utlevert levningene til halshogde Mons Somby fra Anatomisk Institutt ved Universitetet i Oslo. Mons Somby var en av opprørerne fra Kautokeino-opprøret og ble halshugget i 1854.  Niillas A. Somby er selv etterkommer etter Mons Somby, og fikk sammen med den øvrige Somby-slekta overlevert levningene av Mons Somby i 1996.Aftenposten: Sombys hodeskalle tilbake hos samene . 

Somby og kampen for tilbakelevering av levningene til Mons Somby er tema for regissør Paul Anders Simmas film «Gi oss skjelettene tilbake».

 Brusprenging i Alta 
Niillas A. Somby, John-Reier Martinsen og en ukjent tredjemann deltok i 1982 i et forsøk på å sprenge ei bru i Alta. Sabotasjen ble gjennomført etter at norsk Høyesterett i 1982 besluttet at regjeringens vedtak om å demme opp Altaelva var lovlig og kunne iverksettes. Sprengningsforsøket mislyktes da sprengstoffet detonerte ved et uhell. Somby skadet et øye og en arm i forbindelse med eksplosjonen. Armen måtte senere amputeres. Han uttalte til NRK senere:Uttalelse til NRK Radiodokumentaren 12. mars 1995«Når det ikke nytter med sultestreik, argumenter eller demonstrasjoner er det bare et språk myndighetene forstår. Det er deres eget språk.»Somby og Martinsen ble siktet for ildspåsettelse etter straffelovens §148, med 21 års fengsel som strafferamme. Etter et halvt år i varetektfengsel, rømte Somby til Canada der han og familien ble holdt skjult av ulike indianerstammer. De ble til slutt utvist fra Canada. To år og tre måneder etter flukten var Somby og familien igjen tilbake i Norge. Siktelsen for sprengningen var nå redusert til ødeleggelse av offentlig eiendom og ulovlig oppbevaring av sprengstoff. Han ble dømt til ett års fengsel, hvorav syv måneder betinget. Ettersom Somby allerede hadde sonet fem måneder, ble han satt fri.

Brua i Øvre Stilla har i ettertid blitt hetende Sombybrua på folkemunne, selv om navnet ikke er offisielt godkjent. 20. mars 2022 markerte Nordting at det var gått 40 år siden hendelsen ved brua, ved å sette opp veiskilt på norsk og samisk. Dette førte til fornyet debatt om hvorvidt «Sombybrua» burde bli bruas offisielle navn.

 Bibliografi 
 1981: Finnmarksbilder – sakprosa, sammen med Tor Edvin Dahl og Karen McFarlane, Aschehoug
 1990: Mu fearánat gopmiiguin – spøkelsesfortellinger, Davvi girji
 1996: Vaikko leš fális fellen / When the whale ran aground – parallell nordsamisk og engelsk tekst, Govadas
 2002: Skálveáddjá / Driftman – billedbok med parallell nordsamisk og engelsk tekst, Davvi girji
 2016: Gumppe diimmus – personlig beretning, ABC-Company E-skuvla
 2022: bokmålsutgave: I ulvens time
 2025: Leansman biila bávkaluvvo ja eará muitalusat Deatnogáttis – personlig beretning, ČálliidLágádus

 Se også 
 Sultestreiken foran Stortinget i 1979
 Sultestreiken i Oslo og Stockholm i 1981
 Alta-konflikten
 Folkeaksjonen mot utbygging av Alta-Kautokeinovassdraget

 Referanser 

 Eksterne lenker 
 «Sametinget hedrer terror», artikkel i Dagbladet 26. november 2002

Kategori:Samiske aktivister
Kategori:Samiske forfattere
Kategori:Personer fra Tana kommune
Kategori:Fødsler i 1948